《送魏君致远之吴兴兼寄祝修中》
宋代·朱长文

庠中今多材，灿若荆岫玉。
琢磨观粹美，尤爱魏与祝。
二子幼相友，共学横山麓。
抱书来泮宫，美质异碌碌。
文辞堪适用，光莹轻缣幅。
前年掇高选，丽赋人争录。
吴兴太守贤，好善下白屋。
贻书勤聘礼，扫榻待英躅。
伯乐过冀北，所顾皆骥騄。
翩翩告别去，舟泛苕溪渌。
南陔争亲养，聊以奉水菽。
愧我不能留，嗈嗈想鸿鹄。
良辰振六翮，一举耸群目。
云汉期高翔，稻梁非所欲。

作者简介：朱长文（1039—1098）北宋书学理论家；字伯原，号乐圃、潜溪隐夫，苏州吴县人（今属江苏苏州），未冠。